Predkladacia správa

Ministerstvo vnútra Slovenskej republiky vypracovalo v súlade s Plánom legislatívnych úloh vlády Slovenskej  republiky na rok 2014 návrh zákona, ktorým sa mení a dopĺňa zákon č. 314/2001 Z. z. o ochrane pred požiarmi v znení neskorších predpisov a ktorým sa menia a dopĺňajú niektoré zákony.
  
Návrh novely zákona reaguje na výsledky vykonávania štátneho požiarneho dozoru a na poznatky a zmeny v oblasti zabezpečovania činností na úseku ochrany pred požiarmi. Predmetný návrh novely podrobnejšie upravuje a dopĺňa práva a povinnosti právnických osôb a fyzických osôb-podnikateľov v súvislosti s inštaláciou a prevádzkovaním tzv. požiarnotechnických zariadení, ako aj niektoré ustanovenia, ktorých zmeny vyplynuli z aplikácie  zákona č. 314/2001 Z. z.  o ochrane pred požiarmi v praxi. Novelou sa ďalej zakotvujú niektoré splnomocňovacie ustanovenia na vydávanie všeobecne záväzných právnych predpisov tak, aby bolo možné presnejšie a podrobnejšie  rozpracovať jednotlivé povinnosti a úlohy na úseku ochrany  pred požiarmi.

Navrhovaná novela zákona taktiež nanovo ustanovuje okruh osôb s odbornou spôsobilosťou vrátane podmienok a postupu pri overovaní vedomostí a vydávaní osvedčení o odbornej spôsobilosti na úseku ochrany pred požiarmi. Vypúšťa sa neefektívne využitý inštitút preventivára požiarnej ochrany obce, pričom úlohy obce na úseku ochrany pred požiarmi budú vykonávať osoby s odbornou spôsobilosťou najmenej na úrovni technika požiarnej ochrany. V tejto súvislosti sa navrhuje upraviť rozsah a pôsobnosť orgánov štátnej správy na úseku ochrany pred požiarmi pri vykonávaní štátneho požiarneho dozoru. Návrh novely určuje podmienky, za ktorých je možné vymedzenému okruhu osôb s odbornou spôsobilosťou vydať osvedčenie o odbornej spôsobilosti s neobmedzenou platnosťou. 

Predkladaný návrh zákona  nanovo ustanovuje povinnosti a úlohy orgánov štátnej správy na úseku ochrany pred požiarmi a zriaďovateľov hasičských jednotiek v súvislosti          so spracúvaním tzv. celoplošného rozmiestnenia síl a prostriedkov na území Slovenskej republiky. Uvedenou zmenou sa reaguje tiež na zákon č. 37/2014 Z. z. o Dobrovoľnej požiarnej ochrane Slovenskej republiky a o zmene a doplnení niektorých zákonov. 

V súvislosti s návrhom novely zákona o ochrane pred požiarmi sa novelizuje aj zákon č.  145/1995 Z. z. o správnych poplatkoch v znení neskorších predpisov, zákon č. 315/2001 Z. z. o Hasičskom a záchrannom zbore v znení neskorších predpisov a zákon č. 37/2014 Z. z. o Dobrovoľnej požiarnej ochrane Slovenskej republiky a o zmene a doplnení niektorých zákonov.

Účinnosť  novely zákona sa navrhuje 1. septembra 2015, okrem čl. I § 11d ods. 1 v bode 15, ktorý nadobúda účinnosť 1. januára 2016.

S realizáciou predkladaného návrhu novely zákona č. 314/2001 Z. z.  o ochrane pred požiarmi v znení neskorších predpisov a  ktorým sa menia a dopĺňajú niektoré zákony nie sú spojené požiadavky na štátny rozpočet, rozpočty obcí a ani na rozpočty vyšších územných celkov. Návrh zákona nemá environmentálny vplyv ani vplyv životné prostredie. Predpokladá sa pozitívny vplyv na zamestnanosť, pozitívny aj negatívny vplyv na podnikateľské prostredie a pozitívny vplyv na informatizáciu spoločnosti.

Návrh zákona je v súlade s Ústavou Slovenskej republiky, všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.